Keil koorsblare jou op?Koorsblare kom veral op die lippe en omliggende vel voor en begin met ’n jeukerige sensasie, gevolg deur ’n rooi kol en ’n blasie wat mettertyd ’n geel kors vorm. (Foto: iStock) Benewens die koue dae wat die winter bring, sukkel baie mense in dié tyd van die jaar ook met koorsblare. Uiterste temperature (hitte óf koue), spanning en ’n immuunstelsel wat onder druk is, is snellers wat koorsblare kan aanvuur. Koorsblare word veroorsaak deur die herpesvirus en kom selfs by kinders voor. Omdat dit ’n virale infeksie is wat in die senuweeselle is, help antibiotika nie. ’n Mens kry verskeie soorte herpesvirusse, soos Herpes 1 wat mondkoorsblare veroorsaak, Herpes 2 wat genitale herpes veroorsaak, en Herpes Zoster wat waterpokkies en gordelroos veroorsaak. Koorsblare kom veral op die lippe en omliggende vel voor en begin met ’n jeukerige sensasie, gevolg deur ’n rooi kol en ’n blasie wat mettertyd ’n geel kors vorm. Koorsblare is hoogs aansteeklik en ofskoon die simptome binne sewe tot twaalf dae sonder spesifieke behandeling verdwyn, bly die virus sluimerend en kan dit later weer kop uitsteek. Probeer ’n natuurlike oor-die-toonbank-produk wat propolis bevat om koorsblare te behandel. (Foto: iStock) Probeer ’n natuurlike oor-die-toonbank-produk wat propolis bevat. Propolis word deur heuningbye vervaardig uit natuurlike stowwe wat deur bome en plante afgeskei word. Dit word deur bye as ’n soort gom en seëlaar gebruik wat die korwe steriel hou. Kliniese studies het bewys dat dit die letsel tot vier dae vinniger gesond kan maak en die pyn aansienlik verminder. Mondsere word afteuse stomatitis genoem. Dit kom gewoonlik aan die binnekant van die mond voor en is wit of geel, met ’n rooi ring om die seer. Dit is nie aansteeklik nie. Behandel met ’n antiseptiese mondspoelmiddel soos chloorheksidien. ’n Plaaslikeverdowingsalf sal die gevoeligheid verlig.